ประกาศคณะกรรมการประมงประจำจังหวัดตราด เรื่อง กำหนดเขตพื้นที่รักษาพันธุ์สัตว์น้ำ พ.ศ. 2561
ประกาศคณะกรรมการประมงประจำจังหวัดตราด
เรื่อง กำหนดเขตพื้นที่รักษาพันธุ์สัตว์น้ำ
พ.ศ. ๒๕๖๑
 

ด้วยที่จับสัตว์น้ำในจังหวัดตราด
มีสภาพพื้นที่ที่มีความเหมาะสมที่จะเป็นแหล่งที่อยู่อาศัยแพร่ขยายพันธุ์
วางไข่และเลี้ยงตัวในวัยอ่อนของสัตว์น้ำ ประกอบกับบริเวณดังกล่าวมีการทำการประมงอยู่เป็นจำนวนมาก
หากปล่อยไว้จะทำให้สัตว์น้ำในบริเวณดังกล่าวถูกจับในปริมาณมากเกินศักยภาพการผลิตของธรรมชาติ
อันจะส่งผลกระทบต่อความอุดมสมบูรณ์ของสัตว์น้ำในพื้นที่ดังกล่าว ดังนั้น จึงมีเหตุฉุกเฉินและความจำเป็นเร่งด่วน
เพื่อเป็นการอนุรักษ์ทรัพยากรสัตว์น้ำ ให้สามารถใช้เป็นประโยชน์ได้อย่างยั่งยืน
สมควรกำหนดให้ที่จับสัตว์น้ำบริเวณพื้นที่ดังกล่าว เป็นเขตพื้นที่รักษาพันธุ์สัตว์น้ำ

อาศัยอำนาจตามความในมาตรา
๒๘ วรรคหนึ่ง (๓) และวรรคสอง ประกอบมาตรา ๕๖ แห่งพระราชกำหนดการประมง พ.ศ. ๒๕๕๘
คณะกรรมการประมงประจำจังหวัดตราดออกประกาศไว้ ดังต่อไปนี้

ข้อ ๑ ให้ที่จับสัตว์น้ำดังต่อไปนี้
เป็นเขตพื้นที่รักษาพันธุ์สัตว์น้ำ
(๑)
ที่จับสัตว์น้ำ บริเวณทะเลชายฝั่งบ้านแหลมเทียน หมู่ที่ ๑ ตำบลอ่าวใหญ่ อำเภอเมืองตราด
จังหวัดตราด ตามแผนที่แสดงแนวเขตบริเวณที่กำหนด หมายเลข ๑/๓ แนบท้ายประกาศนี้
(๒)
ที่จับสัตว์น้ำ บริเวณหนองวัดไทรทอง หมู่ที่ ๑ ตำบลหนองโสน อำเภอเมืองตราด จังหวัดตราด
ตามแผนที่แสดงแนวเขตบริเวณที่กำหนด หมายเลข ๒/๓ แนบท้ายประกาศนี้
(๓)
ที่จับสัตว์น้ำ บริเวณเกาะกระ ตำบลเกาะหมาก อำเภอเกาะกูด จังหวัดตราด ตามแผนที่แสดงแนวเขตบริเวณที่กำหนด
หมายเลข ๓/๓ แนบท้ายประกาศนี้

ข้อ ๒[๑] ประกาศนี้ให้ใช้บังคับตั้งแต่วันถัดจากประกาศในราชกิจจานุเบกษาเป็นต้นไป


ประกาศ ณ วันที่ ๑๑ กันยายน พ.ศ.
๒๕๖๑
ประเสริฐ ลือชาธนานนท์
ผู้ว่าราชการจังหวัดตราด
ประธานกรรมการประมงประจำจังหวัดตราด
[เอกสารแนบท้าย]

๑. แผนที่ท้ายประกาศคณะกรรมการประมงประจำจังหวัดตราด เรื่อง
กำหนดเขตพื้นที่รักษาพันธุ์สัตว์น้ำ พ.ศ. ๒๕๖๑ (แผนที่หมายเลข
๑/๓)
๒. แผนที่ท้ายประกาศคณะกรรมการประมงประจำจังหวัดตราด เรื่อง
กำหนดเขตพื้นที่รักษาพันธุ์สัตว์น้ำ พ.ศ. ๒๕๖๑ (แผนที่หมายเลข
๒/๓)
๓. แผนที่ท้ายประกาศคณะกรรมการประมงประจำจังหวัดตราด เรื่อง
กำหนดเขตพื้นที่รักษาพันธุ์สัตว์น้ำ พ.ศ. ๒๕๖๑ (แผนที่หมายเลข
๓/๓)

(ดูข้อมูลจากภาพกฎหมาย)











ปวันวิทย์/จัดทำ
๓ มกราคม
๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๒๕๓ ง/หน้า ๒๓/๑๐ ตุลาคม ๒๕๖๑